**Nedorečeni i nejavni međunarodni sporazumi veliki problem Srbije**

Transparentnost – Srbija (deo mreže Transparency International), povodom najava odlaganja izgradnje gasovoda „Južni tok“ ističe da **nedorečenost i tajnost međunarodnih sporazuma predstavlja ozbiljan problem za zaštitu interesa države i građana, koji nije samo stvar grešaka političara u prošlosti, već prakse koja se nastavlja**.

Vesti o verovatnom odlaganju izgradnje gasovoda „Južni tok“ su dobar povod da sagledamo kakve su štetne posledice kada se zaključuju nedorečeni ugovori i sporazumi. U doba kada je zaključivan naftno-gasni sporazum između Srbije i Rusije[[1]](#footnote-2), iza očigledno nepovoljnog dela aranžmana po srpsku stranu u pogledu uslova eksploatacije nafte i gasa i uslova za prodaju udela u kompaniji NIS, provlačila se teza da će Srbija imati mnogo veće koristi kada bude počeo da funkcioniše ovaj magistralni gasovod. Međutim, u sporazumu nije napisano da se udeo u NIS prodaje ispod cene, niti da je razlog za davanje povlašćenih uslova za korišćenje domaće nafte i gasa ova očekivana korist. Samim tim, nisu upisane ni klauzule šta će se dogoditi ukoliko ovaj deo sporazuma ne bude realizovan. **Ako je nedorečen, međudržavni sporazum, koji po tom osnovu ima veću pravnu snagu od domaćih zakona, problem postaje daleko veći**. Tako da eventualno, nije bilo međudržavnog sporazuma, udeo u NIS-u bi morao da bude prodat najpovoljnijem ponuđaču u postupku javnog nadmetanja, a pravo korišćenja domaće nafte i gasa koncesionaru koji da najbolju ponudu, pa bi računi, makar sa ekonomske strane, bili čisti.

Dobar razlog da se ova tema otvori jeste činjenica da naftno-gasni aranžman usvojen 2008. nije jedinstven slučaj. Naprotiv, i aktuelna vlada realizuje najveće projekte na osnovu međudržavnih, političkih dogovora, sa klauzulama nedovoljno poznatim javnosti, a ne po načelima tržišnog nadmetanja i uz poštovanje strogih procedura javnih nabavki i javno - privatnih partnerstava. Da problem bude još veći, za razliku od naftno-gasnog sporazuma sa Rusijom, koji je bio raspravljan u Skupštini i bio dostupan javnosti, za sadašnje velike investicione aranžmane (poput izgradnje "Beograda na vodi"[[2]](#footnote-3) i sporazuma o formiranju "Air Serbia"[[3]](#footnote-4)) mnoge važne informacije nisu dostupne - u Skupštini se usvajaju uopšteni međudržavni sporazumi o zajedničkim projektima u široko definisanim oblastima, a konkretni ugovori i njihovo objavljivanje se samo najavljuju.

Transparentnost – Srbija

Beograd, 11.6.2014.

**Izvod iz analize Transparentnost – Srbija, koja je predstavljena na konferenciji za štampu 4. marta 2008.**

**10. Која правна заштита је предвиђена за случај да руска страна не изврши своје обавезе из споразума?**

Као што се може видети из претходних тачака, прилично је вероватно да ће се продаја дела акција НИС а.д. извршити за цену која је нижа од њихове претпостављене тржишне вредности. Уколико је оправдање за такво чињење очекивање значајног пораста вредности компаније (па тиме и будуће добити државе Србије) након што буду извршена додатна улагања, логично би било предвидети и одговарајуће механизме заштите за случај да друга страна потписница не изврши своје обавезе у погледу улагања или уколико профит НИС а.д. у будућности буде нижи од очекиваног. О таквим гаранцијама у споразуму нема помена. Због тога, организација Транспарентност – Србија сматра да би Влада јавности требало да предочи на који начин има намеру да обезбеди правну заштиту интереса државе, и у којој мери би на такав случај могле бити примењене одредбе Закона о приватизацији, а посебно члана 41а, став 1, тачка 1 према којој се „Уговор о продаји капитала, односно имовине, сматра раскинутим због неиспуњења ако, ни у накнадно остављеном року за испуњење, купац не инвестира у субјект приватизације на начин, у облику и року који је утврђен уговором.“

Разјашњење о могућим мерама које би држава Србија у том погледу могла да примени је посебно важно дати када се има у виду одредба члана 2, став 4 Споразума, према којој *Имовина Компанија не може бити експроприсана, национализована или подвргнута мерама еквивалентним по последицама експропријацији или национализацији.*

1. Sporne aspekte ovog sporazuma smo detaljno komentarisali na konferenciji za štampu 4. marta 2008, a kompletna analiza je dostupna na adresi: <http://www.transparentnost.org.rs/images/stories/inicijativeianalize/Privatizacija%20NIS%20i%20gasni%20aranzman%20sa%20Rusijom%20mart%202008.doc> [↑](#footnote-ref-2)
2. <http://www.transparentnost.org.rs/images/stories/materijali/10042014/JPP%20Bgd%20na%20vodi%20Bus%20plus%20april%202014.doc> [↑](#footnote-ref-3)
3. <http://www.transparentnost.org.rs/index.php?option=com_content&view=article&id=448%3Ata-pokazuju-objavljeni-delovi-ugovora-o-air-serbia&catid=34%3Afacebook-naslovi&Itemid=27&lang=sr> [↑](#footnote-ref-4)